
הכנסת החמש-עשרה							נוסח לא מתוקן
מושב רביעי




פרוטוקול מס' 517
  				מישיבת ועדת העבודה הרווחה והבריאות
			מיום שני ט"ז בסיוון התשס"ב ( 27 במאי 2002 ), שעה: 12:30


סדר היום:		תקנות נכי המלחמה בנאצים (הסכום המקסימלי שמותר לנכות 
			מתגמוליו של נכה)(תיקון).

נכחו:

חברי הוועדה:		דוד טל	- היו"ר


מוזמנים:		גיא קריגר	- משרד האוצר
			רפי פינטו	- משרד האוצר
			עופרה רוס	- משרד האוצר

			אברהם כהן	- ארגון הפרטיזנים



מנהלת הוועדה:		שירלי אברמי

יועצת משפטית:	יהודית וסרמן

קצרנית:		אושרה עצידה




















תקנות נכי המלחמה בנאצים (הסכום המקסימלי שמותר לנכות מתגמוליו של נכה)(תיקון).


היו"ר דוד טל:

	אני פותח את ישיבת ועדת העבודה הרווחה והבריאות. אני רוצה לתקן פה החלטה בדבר תיקון טעות בחוק לתיקון פקודת הרוקחים (תיקון מס' 10), בסעיף 8 במקום סעיף 62(ד) יבוא סעיף 62(7). זוהי טעות סופר ואותה אנחנו מתקנים ומאשרים פה אחד. 

	הנושא עכשיו הוא אישור  תקנות נכי המלחמה בנאצים (תיקון). בפסקה (1) ישנה קפיצה גדולה מ-4.80 ל-22.30 ואני רוצה לשאול ממה נובע ההפרש  הגדול הזה?

גיא קריגר:

	אני אסביר לאדוני ואני מניח שמר כהן ירצה להוסיף כמה מילים. אני גם ראיתי שמר כהן שלח לאדוני מכתב בעניין הזה. 

התקנות שמונחות כרגע לאישור הוועדה הן תולדה של פנייה של הארגון היציג של נכי המלחמה בנאצים שמר כהן עומד בראשו, אל משרד האוצר בבקשה לאפשר לארגון  להגדיל באופן די ניכר מבחינה יחסית את הניכוי שמבוצע כיום ישירות  מהגמלאות של נכי המלחמה בנאצים, וזאת כדי לאפשר לארגון להפסיק לגבות דמי חבר נוספים מעבר לאותם שקלים בודדים שנגבו עד היום, ועל ידי כך לחסוך בהוצאות מינהלה ובסופו של דבר לנכות גם מהחברים עצמם סכומים יותר קטנים. כך שהקפיצה הזו מוסברת בזה שלמעשה הניכוי שינוכה ישירות מהגמלה יהיה כרגע הניכוי היחיד או התשלום היחיד שישלמו אותם חברי ארגון לטובת הארגון היציג שלהם, והתשלום שהם משלמים כיום באמצעות מערכת נפרדת מעבר לניכוי שמנוכה להם על פי חוק ייפסק. זאת הסיבה לקפיצה הגדולה. למעשה, שני הסכומים האחרים מייצגים רק עדכונים במדד שכבר נעשו.  

היו"ר דוד טל:

	האם התשלום כאן הוא חובה?

גיא קריגר:

	התשלום כאן הוא חובה. 

אברהם כהן:

	כל חבר צריך לבקש ביטול לפי החוק. 

היו"ר דוד טל:

	האם הוא עדיין יהיה שייך לארגון?

אברהם כהן:

	מי שלא רוצה לשלם דמי חבר אז הוא לא שייך לארגון.  אנחנו ארגון יציג.  אנחנו למעשה בהיסטוריה של חמישים שנה עם פרסום החוק ושלושים וחמש שנה של  תקנות  ועד היום שמונה חברים ביקשו לא להיות חברים מתוך 10 אלפים או  12 אלף. זה רק אומר מה המצב. 

אני כתבתי לך תזכיר. אנחנו יצאנו יחד  עם נכה צה"ל וקיבלנו אז אותו הדבר. הם התקדמו אבל אנחנו לא רצינו. רצינו קשר עם החבר. רצינו לטפל  ולהתעניין בעולים חדשים בכל הדברים, לא רק בעניין התגמול. אבל, במשך הזמן אנחנו השקענו. אנחנו פשוט רוצים להקל גם על החבר  וגם על עצמנו ולחסוך עשרות אלפי שקלים של הגבייה של משלוח הדואר. למעשה, לפי ההיסטוריה שלנו 95% מהחברים משלמים דמי חבר מייד בקריאה הראשונה ועוד 3% מפגרים קצת בתשלומים. אנחנו כאן נשלים לכולם את ההבדל בין 10% נכות ו-100% נכות. אנחנו החלטנו לעשות לכולם אותו הדבר. 

היו"ר דוד טל:

	אני מבין שאת התנגדות של האוצר. 

גיא קריגר:

	האוצר הוא זה שהגיש את זה לאישור. זה נוסח שאנחנו כתבנו. 

היו"ר דוד טל:

	אנחנו מעלים להצבעה  את התקנות הללו וכולנו מצביעים פה אחד לפי הפה שלי. אנחנו מאשרים את התקנות הללו ומבקשים משר האוצר לחתום עוד השבוע על התקנות הללו ולא לעכב אותן כמו תקנות אחרות שעברו מכאן ועוכבו. 

גיא קריגר:

	אני אודה לאדוני אם אנחנו נקבל את אישור הוועדה עוד היום ואנחנו מייד נעביר את זה הלאה. 

שירלי אברמי:

	תן לי מספר פקס האישור יגיע עוד היום. 

היו"ר דוד טל:

	תודה רבה, הישיבה סגורה. 


הישיבה ננעלה בשעה 12:40.














